Luke Martin

Luke Martin (s. 20. syyskuuta 1998 St. Louis, Missouri, Yhdysvallat) on yhdysvaltalainen jääkiekkopuolustaja, joka pelaa Ruotsin SHL-liigan Örebrossa. Martin laukoo oikealta.
Ura.
Seuraura.
Martin vietti juniorivuotensa kotikaupungissaan Missourin St. Louis'ssa. Belleville Bulls varasi hänet 204. pelaajana OHL:n varaustilaisuudessa 2014, mutta Martin ei kuitenkaan siirtynyt CHL:ään, jotta hän voisi pelata tulevaisuudessa Yhdysvaltain yliopistosarjoissa. Martin vietti vuodet 2014–2016 Yhdysvaltain maajoukkueen kehitysohjelman mukana pelaten mm. USHL-junioriliigaa. Hän pelasi kauden aikana myös CCM/USA Hockey All-American Prospects Gamessa.
Carolina Hurricanes varasi Martinin toisella kierroksella 52. pelaajana . Vuodet 2017–2021 hän kävi Michiganin yliopistoa. "Senior-vuotenaan" 2019–2020 Martin toimi joukkueenssa varakapteenina. Hän jakoi Michiganin sisäisen tehotilaston voiton Will Lockwoodin ja Keaton Pehrsonin kanssa lukemalla +10. Martin palkittiin kauden päätteeksi B1G:n urheiluhenkisimpänä pelaajana.
Joulukuussa 2020 Martin teki vuoden mittaisen sopimuksen ECHL-joukkue Greenville Swamp Rabbitsin kanssa. Tammikuussa 2021 hän siirtyi koesopimuksella lainalle AHL-joukkue Texas Starsiin. Hän pelasi siellä koronaviruspandemian lyhentämällä kaudella kuusi runkosarjaottelua ilman tehopisteitä, kunnes Martin palasi toukokuussa takaisin Swamp Rabbitsin vahvuuteen. Hän pelasi ECHL:ssä kauden aikana 11 runkosarjaottelua ilman tehopisteitä ja kahdeksan pudotuspeliottelua tehden kaksi syöttöpistettä.
Syyskuussa 2021 Greenville Swamp Rabbits kauppasi Martinin Utah Grizzliesiin vaihdossa hyökkääjä Cédric Paréen. Noin kymmenen päivää myöhemmin hän teki vuoden mittaisen ja kaksisuuntaisen AHL-sopimuksen Colorado Eaglesin kanssa. Martin pelasi siellä kaudella 2021–2022 kuusi runkosarjaottelua ilman tehopisteitä. Suurimman osan kaudestaan hän pelasi kuitenkin Grizzliesin vahvuudessa. Martin teki 59 runkosarjaottelussa tehot 10+33=43, joilla hän jakoi ECHL:n puolustajien pistepörssin yhdeksännen sijan Worcester Railersia ja Maine Marinersia edustaneen Zach Malatestan kanssa. Martin voitti myös joukkueen sisäisen tehotilaston lukemalla +23. Pudotuspeleissä hän teki 17 ottelussa tehot 2+10=12.
Heinäkuussa 2022 Martin teki vapaana agenttina vuoden mittaisen AHL-sopimuksen Hartford Wolf Packin kanssa. Hän osallistui samana syksynä myös New York Rangersin NHL-harjoitusleirille. Martin pelasi alkukauden 2022–2023 kokonaan ECHL-joukkue Jacksonville IceMenin vahvuudessa, kunnes joulukuussa Wolf Pack kauppasi hänet takaisin Colorado Eaglesiin vaihdossa hyökkääjä Ben Tardifiin. Martin pelasi siellä 28 runkosarjaottelua tehopistein 1+9=10, kunnes huhtikuussa 2023 hän liittyi Utah Grizzliesin ECHL-joukkueen vahvuuteen, jossa Martin pelasi kauden loppuun.
Kaudeksi 2023–2024 Martin siirtyi 1+1-vuotisella sopimuksella SM-liigajoukkue Helsingin IFK:hon. Hän oli joukkueen toiseksi paras pistemies Jori Lehterän jälkeen tehoilla 10+37=47, joilla Martin sijoittui koko liigan puolustajien pistepörssissä toiseksi edellään vain JYPiä ja Ilvestä edustanut Sami Niku. Tammikuussa 2024 HIFK käytti hänen sopimuksessaan olleen option ja teki Martinin kanssa vuoden mittaisen jatkosopimuksen. Helmikuussa 2024 Martin nimettiin HIFK:n kapteenistoon Ilari Melartin loukkaannuttua.
Kaudella 2024–2025 Martin oli HIFK:n ainoa kauden kaikki 60 runkosarjaottelua pelannut pelaaja. Hän oli HIFK:n toiseksi paras pistemies Jori Lehterän jälkeen tehoilla 13+36=49, joilla Martin sijoittui SM-liigan puolustajien pistepörssissä kolmanneksi edellään vain Sportin Atro Leppänen ja TPS:n Max Lindroth.
Kaudeksi 2025–2026 Martin siirtyi vuoden mittaisella sopimuksella Ruotsin SHL-liigan Örebrohon.
Maajoukkueura.
Martin pelasi alle 18-vuotiaiden MM-kilpailuissa vuonna 2016, jolloin hän toimi Yhdysvaltain varakapteenina ja voitti pronssia. Martin pelasi myös World U-17 Hockey Challengessa marraskuussa 2014, jolloin hän voitti hopeaa.
Muuta.
Lukenin isoveli James "Jimmy" Martin pelasi omalla urallaan puolustajana ECHL:ssä ja Slovakiassa.